Pungwerivier (Portugees: Rio Púnguè) is 'n 400 km-lange rivier in Zimbabwe en Mosambiek. Dit ontspring onder die Nyanganiberg in die Oostelike Hooglande van Zimbabwe en vloei dan suidooswaarts deur die provinsies Manica en Sofala van Mosambiek. Die Pungwe bereik die Uremavallei, die suidelikste gedeelte van die Groot Skeurvallei, waar dit die suidelike grens van die Gorongosa Nasionale Park vorm. Die Uremarivier sluit daarby aan, en die rivier volg die skeurvallei suidwaarts. Groot seisoenale vleilande vorm rondom die Pungwe- en Urema-riviere in die skeurvallei. Dit mond uit in die Mosambiekkanaal by Beira en vorm 'n groot riviermonding. Dit is een van die belangrikste riviere van Mosambiek en veroorsaak dikwels oorstromings. Die vernaamste sytakke is, stroomlangs, die Nhazonia, Txatola, Vinduzi en Nhandugue-Urema. Die regtersytakke is die Honde en die Muda. Beira se metropolitaanse gebied in Mosambiek ontvang sy watertoevoer vanaf die Pungwerivier. Die wateraanvraag van 2004 uit die Beira/Dondo-watervoorraad, wat die Mutua- en Mafambisse-gebiede insluit, word geraam op 25 339 kubieke meter per dag. Die stad Mutare word vanaf die Pungwerivier voorsien deur 'n oordragfasiliteit tussen die opvanggebiede.